Solidariteit teleurgesteld oor gedesentraliseerde bedinging - Solidariteit WêreldSolidariteit Wêreld
Tuis › Nuuskantoor › Solidariteit teleurgesteld oor gedesentraliseerde bedinging
Solidariteit teleurgesteld oor gedesentraliseerde bedinging
Verskeie vakbonde wat lede in die steenkoolbedryf verteenwoordig, sal voortaan loononderhandelinge op maatskappyvlak moet voer. Dit volg nadat werkgewers in die bedryf hulle van die gesentraliseerde bedingingsproses onttrek het. Die besluit word gesteun deur die Mineraleraad wat as werkgewerorganisasie optree en die nuus aan die betrokke vakbonde oorgedra het.
Solidariteit, wat teen die besluit gekant is, word in sy standpunt ondersteun deur die NUM, Uasa en Numsa. Die gesentraliseerde bedingingstelsel, wat al vir dekades deel is van die Suid-Afrikaanse mynbedryf, word hoog aangeslaan deur talle werknemers omdat dit eenheid bevorder en geleentheid bied vir gesamentlike sterk teenkanting teen uitbuiting.
Die Mineraleraad voer aan dat eienaarskap in die mynbedryf gedurende die afgelope 25 jaar aansienlik verander het en dat dit daarom nie meer sin maak om met kollektiewe bedinging voort te gaan nie. Die raad wys ook daarop dat daar in die 1980’s slegs ses mynmaatskappye was wat die hele steenkoolbedryf besit het, terwyl daar vandag 21 verskillende werkgewers is.
“Ons is teleurgesteld oor die besluit omdat Solidariteit glo dat die gesentraliseerde proses ʼn beter platform vir bedinging bied. By ons vorige vergadering het ons dit duidelik gemaak dat ons nie ten gunste van die besluit is nie. Ons het verlede week egter ʼn finale kennisgewing ontvang,” verduidelik Riaan Visser, adjunkhoofsekretaris van mynbou, landbou en sement by Solidariteit.
Volgens Visser was alle vakbonde tot dusver buigsaam in die kollektiewe bedingingsproses en daar was selfs begrip vir maatskappye wat finansieel swaarkry tot die mate dat vakbonde soms selfs bereid was om ʼn laer aanbod te aanvaar.
Visser is bekommerd dat gedesentraliseerde bedinging intensiewe en onnodige administrasie vir vakbonde gaan meebring en dat dit groot eise aan vakbonde se hulpbronne gaan stel om aan al die gesprekke deel te neem waar hulle hul lede moet verteenwoordig. Hy sê ook dat die stryd vir die standaardisering van diensvoorwaardes tussen maatskappye in die bedryf opnuut ʼn realiteit gaan wees wat sekere bedreigings vir die bedryf inhou. Die gesentraliseerde platform was ʼn platform waar werkgewers mekaar aanspreeklik kon hou en het ook gedien as platform waar vakbonde werkgewers aanspreeklik kon hou.
Wat die desentralisering veral kommerwekkend maak, is dat lone en diensvoorwaardes in 2020 herbeding moet word. Die besluit veroorsaak spanning tussen maatskappye en hul werknemers wat tot moontlike stakings kan lei. Solidariteit doen ʼn beroep op die maatskappye en die Mineraleraad om te herbesin sodat eenheid tussen lede van die verskeie vakbonde en maatskappye herstel kan word.